KOMISSION TÄYTÄNTÖÖNPANOASETUS (EU) 2021/79,

annettu 27 päivänä tammikuuta 2021,

tehoaineen toprametsoni hyväksymättä jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 13 artiklan 2 kohdan,

sekä katsoo seuraavaa:

(1) Asetuksen (EY) N:o 1107/2009 80 artiklan 1 kohdan a alakohdan mukaisesti neuvoston direktiivin 91/414/ETY (2) säännöksiä sovelletaan hyväksymismenettelyn ja hyväksynnän edellytysten osalta tehoaineisiin, joista on tehty päätös kyseisen direktiivin 6 artiklan 3 kohdan mukaisesti ennen 14 päivää kesäkuuta 2011. Komissio teki 9 päivänä joulukuuta 2003 päätöksen 2003/850/EY (3) tehoaineesta toprametsoni (aiemmin BAS 670H) direktiivin 91/414/ETY 6 artiklan 3 kohdan mukaisesti.

(2) BASF Aktiengesellschaft (nykyinen BASF SE) toimitti 12 päivänä toukokuuta 2003 Ranskalle toprametsonin sisällyttämistä direktiivin 91/414/ETY liitteeseen I koskevan hakemuksen kyseisen direktiivin 6 artiklan 2 kohdan mukaisesti. Päätöksessä 2003/850/EY vahvistettiin, että asiakirja-aineisto täytti periaatteessa direktiivin 91/414/ETY liitteissä II ja III asetetut tietovaatimukset.

(3) Tehoaineen toprametsoni vaikutukset ihmisten ja eläinten terveyteen ja ympäristöön on arvioitu hakijan ehdottamien käyttötarkoitusten osalta direktiivin 91/414/ETY 6 artiklan 2 ja 4 kohdassa säädetyn menettelyn mukaisesti. Ranska toimitti arviointikertomuksen luonnoksen komissiolle ja Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, 21 päivänä heinäkuuta 2006.

(4) Jäsenvaltiot ja elintarviketurvallisuusviranomainen tarkastelivat arviointikertomuksen luonnosta. Elintarviketurvallisuusviranomainen esitti 13 päivänä tammikuuta 2014 komissiolle päätelmänsä (4) tehoainetta toprametsoni sisältävien torjunta-aineiden riskinarvioinnista.

(5) BASF SE peruutti 29 päivänä kesäkuuta 2020 päivätyllä kirjeellä toprametsonin hyväksymistä koskevan hakemuksensa.

(6) Koska hakemus peruutettiin, toprametsonia ei pitäisi hyväksyä.

(7) Tämä asetus ei estä tehoaineen toprametsoni hyväksymistä koskevan uuden hakemuksen toimittamista asetuksen (EY) N:o 1107/2009 7 artiklan nojalla.

(8) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Tehoaineen hyväksymättä jättäminen Tehoainetta toprametsoni ei hyväksytä.

2 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 27 päivänä tammikuuta 2021. Komission puolesta Ursula VON DER LEYEN Puheenjohtaja

(1) EUVL L 309, 24.11.2009, s. 1.

(2) Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).

(3) Komission päätös 2003/850/EY, tehty 4 päivänä joulukuuta 2003, yksityiskohtaista tutkimusta varten toimitetun asiakirja-aineiston täydellisyyden periaatteellisesta hyväksymisestä BAS 670H:n ja hopeatiosulfaatin mahdolliseksi sisällyttämiseksi kasvinsuojeluaineiden markkinoille saattamisesta annetun neuvoston direktiivin 91/414/ETY liitteeseen I (EUVL L 322, 9.12.2003, s. 28).

(4) Euroopan elintarviketurvallisuusviranomainen, 2014. Conclusion on the peer review of the pesticide risk assessment of the active substance topramezone. EFSA Journal 2014;12(2):3540, 82 pp. doi:10.2903/j.efsa.2014.3540.